b"\n_START_ARTICLE_\nLjubezenski napoj (opera)\n_START_PARAGRAPH_\nLjubezenski napoj (tudi Kapljice za ljubezen) (ital. L'elisir d'amore) je komi\xc4\x8dna opera v dveh dejanjih (\xc5\xa1tirih slikah) Gaetanna Donizettija. Libreto je po nekaj starej\xc5\xa1em opernem besedilu Eugena Scriba v italijan\xc5\xa1\xc4\x8dini napisal Felice Romani. Krstna predstava je bila v milanskem gledali\xc5\xa1\xc4\x8du Teatro della Canobbiana 12. maja 1832. V Ljubljani je bila opera prvi\xc4\x8d na sporedu v Stanovskem gledali\xc5\xa1\xc4\x8du 13. oktobra 1838. Opera je danes del \xc5\xbeeleznega repertoarja v opernih gledali\xc5\xa1\xc4\x8dih \xc5\xa1irom sveta.\n_START_SECTION_\nVsebina\n_START_PARAGRAPH_\nGodi se v florentinski vasi ob koncu 18. stoletja.\n_START_SECTION_\nPrvo dejanje\n_START_PARAGRAPH_\nNemorino ljubi bogato, mlado Adino, ki pa mu ljubezni ne vra\xc4\x8da. Adina se \xc5\xa1ali z Belcorejem, pa zavrne tudi njega, ko ji razodene ljubezen. Padar Dulcamara hvali svoja \xc4\x8dude\xc5\xbena zdravila, zlasti sredstvo, ki zanesljivo ozdravi \xc4\x8dloveka vseh bolezni, hkrati pa je tudi u\xc4\x8dinkovit ljubezenski napoj. Nemorino se zanj pri pri\xc4\x8di navdu\xc5\xa1i in je prepri\xc4\x8dan, da mu bo pija\xc4\x8da pomagala dose\xc4\x8di to, kar si najbolj \xc5\xbeeli. Za \xc4\x8dudodelne kapljice \xc5\xbertvuje svoje poslednje prihranke. V veri, da bo napoj u\xc4\x8dinkovit, se pretvarja, kakor da mu do Adine ni\xc4\x8d ni, vendar pa je razo\xc4\x8daran, ker si Belcore pridobi Adinino naklonjenost z novico, da mora nemudoma odpotovati. Dolo\xc4\x8dijo, da bo svatba \xc5\xa1e isti dan, Nemorinu pa se zbrani kmetje posmehujejo.\n_START_SECTION_\nDrugo dejanje\n_START_PARAGRAPH_\nVse se pripravlja na svatbo. Nemorino, ki je \xc5\xa1e vedno prepri\xc4\x8dan v mo\xc4\x8d svoje \xc4\x8dudodelne pija\xc4\x8de, ho\xc4\x8de kupiti \xc5\xa1e eno stekleni\xc4\x8dko, pa za to nima ve\xc4\x8d denarja. Poni\xc5\xbea se in se da najeti Belcoreju, da si zaslu\xc5\xbei potrebni denar, s katerim takoj odhiti k padarju. Gianetta, Adinima prijateljica, pripoveduje dekletom, da je umrl Nemorinov bogati stric in da bo tako podedoval precej\xc5\xa1nje premo\xc5\xbeenje. Ko se Nemorino, ki ni\xc4\x8desar ne sluti, vrne, ga obkro\xc5\xbeijo vsa dekleta in se trudijo, da bi se mu prikupila. On pa ljubi le Adino._NEWLINE_Medtem Adina izve za Nemorinovo \xc5\xbertev in si prizna, da ljubi pravzaprav njega, ne pa Belcoreja. Zdaj ob\xc5\xbealuje, da je z Nemorinom tako grdo ravnala in mu prizna svojo ljubezen. Belcore se potola\xc5\xbei, saj odpotuje in bo kmalu na\xc5\xa1el uteho pri drugi, Dulcamara pa na vse pretege hvali svojo \xc4\x8dudodelno pija\xc4\x8do, ki da je povzro\xc4\x8dila, da so se stvari tako sre\xc4\x8dno razpletle."